মিয়ানমারের সীমান্তরক্ষী বাহিনীর গুলিতে বাংলাদেশি জেলে নিহত - Ctg Times | Latest Chattogram News
মিয়ানমারের সীমান্তরক্ষী বাহিনীর গুলিতে বাংলাদেশি জেলে নিহত
প্রকাশ: 31 October, 2019 1:54 : PM
মিয়ানমারের সীমান্তরক্ষী বাহিনী বর্ডার গার্ড পুলিশের (বিজিপি) গুলিতে নুর মোহাম্মদ (৩৫) নামের এক বাংলাদেশি জেলে নিহত হয়েছেন। এ সময় আবুল কালাম (৩০) নামের আরও এক জেলে আহত হন।
বৃহস্পতিবার ভোররাত ৪টার দিকে টেকনাফ উপজেলার হোয়াইক্যং ইউনিয়নের ঝিমংখালী সীমান্তের নাফ নদীতে মাছ ধরার সময় এ ঘটনা ঘটে।
নিহত নুর মোহাম্মদ টেকনাফ উপজেলার হোয়াইক্যং ইউনিয়নের খারাংখালীর পূর্ব মহেশখালীয়া পাড়া এলাকার মৃত সিদ্দিক আহমদের পুত্র। আহত আবুল কালাম ওই এলাকার বক্তার আহমদের ছেলে।
টেকনাফ উপজেলার হোয়াইক্যং ইউনিয়ন পরিষদের চেয়ারম্যান নুর আহমদ আনোয়ারী ঘটনার সত্যতা নিশ্চিত করে জানিয়েছেন, ওই গ্রামের পার্শ্ববর্তী নাফ নদীতে নুর মোহাম্মদ ও আবুল কালাম মাছ ধরতে যান। এ সময় মিয়ানমারের বিজিপি সদস্যরা তাদের ওপর অতর্কিত গুলি চালায়। এ সময় ঘটনাস্থলেই নুর মোহাম্মদ প্রাণ হারান ও আবুল কালাম আহত হন।
তিনি আরও জানান, বিজিপির গুলিতে আহত আবুল কালামকে হাসপাতালে ভর্তি হয়েছে। খবর পেয়ে টেকনাফ থানা-পুলিশ নিহত নুর মোহাম্মদের মৃতদেহ উদ্ধার করেছে।
টেকনাফ বিজিবি-২ এর অধিনায়ক লে. কর্নেল ফয়সল হাসান খান জানিয়েছেন, সীমান্তে একজন বাংলাদেশি জেলে নিহত হওয়ার ঘটনা আমরা জানতে পেরেছি। এ ঘটনায় আমরা মিয়ানমার সীমান্তরক্ষী বাহিনীর কাছে প্রতিবাদ লিপি পাঠিয়ে বিষয়টির কারণ জানতে চাইব। ঘটনাটি অত্যন্ত দুঃখজনক।